Шуға ҡарамаҫтан, Панама муйынында суднолар йөрөү каналын төҙөүгә тәүге ынтылыш 1879 йылда ғына була. Панама версияһын эшләү инициативаһы француздар тарафынан алға сығарыла. Ул ваҡытта АҠШ-тың иғтибарын башлыса Никарагуа версияһы ҡыҙыҡһындыра. 1879 йылда, Парижда Суэц каналы төҙөлөшө етәксеһе Фердинанд Лессепс етәкселегендә «Океан-ара каналдың генераль компанияһы» булдырыла, уның акцияларын 800 меңдән ашыу кеше һатып ала, компания инженер Визенан 10 миллион франкҡа Панама каналын төҙөүгә ташлама һатып ала, уны 1878 йылда Колумбия хөкүмәтенән ала. Панама каналы компанияһы ойошторолғанға тиклем йыйылған халыҡ-ара конгресс канал диңгеҙ кимәлендә булырға тейеш тигән ҡарар сығара; эштең үҙҡиммәте 658 миллион франк, ҡаҙыу эштәре күләме 157 миллион куб ярд тип ҡарала.